Tones and I

Toni Watson (født 13. mai 1993 (antatt), i Mornington i Australia), best kjent under artistnavnet Tones and I, er en australsk sanger og låtskriver innen indiepop-sjangeren. Hun er kjent for sin særegne sangstil og nærmest karibisk-engelske uttale. Hun slo gjennom både i Australia og internasjonalt i 2019 med sin andre singel, «Dance Monkey». Sangen ble en stor hit og toppet hitlistene i over 30 land. I november 2019 satte hun ny rekord for flest sammenhengende uker på førsteplass av australske ARIA Singles Chart med 16 uker. I midten av januar 2020 fikk «Dance Monkey» sin 24. og siste uke på førsteplass av listen, og slo dermed den forrige rekordholderen, Bing Crosby og «White Christmas», fra 1943 (22 uker). I Norge toppet sangen VG-lista i 17 uker, og er sangen med fjerde flest førsteplasser i Norge siden listen ble opprettet i 1958.

«Dance Monkey» ble tildelt åtte ganger platina av ARIA med mer enn  enheter. Hun ble også den mest prisbelønnede artisten under den australske prisutdelingen ARIA Music Awards i 2019, der hun vant på fire av åtte nominasjoner. 30. august 2019 ga Tones and I ut sin debut-ep, The Kids Are Coming.

Bakgrunn 
Toni Watson vokste opp i Mount Martha på Mornington-halvøya sørøst for Melbourne i Australia. Hun har selv aldri bekreftet alderen sin, men spekulasjonene går på at hun er født i enten 1993 eller 2000.

Hun begynte å synge da hun var liten og lærte å spille keyboard og elektrisk tromme på ungdomsskolen. Etter skolen var hun gatemusikant i Melbourne og jobbet samtidig i en klesbutikk. I 2009, under navnet Toni Watson, opprettet hun en YouTube-konto der hun publiserte a cappella-covere av kjente sanger. Hun hadde også flere spillejobber på lokale scener og festivaler i Melbourne-distriktet. Fra 2014 spilte hun i en duo, men startet som soloartist da hun mistet klesbutikkjobben og kjøpte en RC300 loop station med pengene fra sluttpakken.

I september 2017 dro hun til surferbyen Byron Bay for å opptre som gatemusikant der. Ganske raskt møtte hun Jackson Walkden-Brown som ble manageren hennes en måned senere. Hun fikk etter hvert stor suksess som gatemusiker og bestemte seg for å konsentrere seg om musikken. 2018 tilbrakte hun delvis hjemme hos Walkden-Brown i området innenfor Gold Coast, og i varebilen sin i Byron Bay, der hun skrev musikk og jobbet som gatemusikant. Senere samme år vant hun konkurransen Battle of the Buskers under festivalen Buskers by the Creek (busker er et australsk ord for gatemusiker).

I februar 2019 signerte Tones and I med Bad Batch Records/Sony Music Australia og en mangeravtale med Artists Only og Lemon Tree Music. Senere samme måned lastet hun opp debutsingelen sin «Johnny Run Away». Sangen ble lastet opp på nettsiden Unearthed, en australsk side tilsvarende norske Urørt. Sangen var innspilt med den australske plateprodusenten Konstantin Kersting. Nettstedet AllMusic kommenterte senere at sangen ble en «viral sensasjon».

«Johnny Run Away» ble A-listet hos den australske alternative radiokanalen Triple J uken etter og fikk gode skussmål fra kanalens ansatte. Natalie O'Driscoll fra Blank Gold Coast beskrev sangen som en «melodisk bit nordisk-inspirert elektropop som forteller en veldig viktig historie». Interessant nok slo også Tones and Is andre singel, «Dance Monkey» raskt gjennom på de nordiske hitlistene før den spredte seg videre sørover til Europa og Storbritannia.  I februar 2019 ble «Johnny Run Away» offisielt lansert og nådde en tolvteplass på hitlisten ARIA Singles Chart i Australia og nummer 83 i Irland.

10. mai 2019 ga Tones and I ut oppfølgersingelen «Dance Monkey». Musikkanmelderen Craig Mathieson i avisen The Age skrev: «det er stor pop – catchy, men likevel gjenkjennelig, litt latterlig, men likefullt med en genuin påvirkningskraft.» Sangen ble etter hvert en internasjonal storhit som toppet lister over hele verden – blant dem Australia, Belgia, Canada, Danmark, Finland, Frankrike, Irland, Italia, Japan, Kina, Malaysia, Nederland, New Zealand, Norge, Portugal, Storbritannia, Sveits, Sverige, Sør-Afrika, Tyskland og Østerrike. Musikkvideoen ble regissert av Liam Kelly og Nick Kozakis. I november 2019 satte låten australsk rekord i antall sammenhengende uker på toppen av ARIA Singles Chart med 16 uker. Rekorden var tidligere 15 uker, satt av Ed Sheeran med «Shape of You» i 2017. I midten av januar 2020 hadde «Dance Monkey» til sammen 24 førsteplassuker på den australske singellisten, to uker mer enn den forrige rekordholderen, Bing Crosby og «White Christmas» fra 1943. I Norge lå sangen 17 uker på toppen av VG-lista, bare tre andre sanger har flere uker på førsteplass i Norge: «Yes Sir, I Can Boogie» med Baccara (22 uker i 1977–78), «You're the One That I Want» med Olivia Newton-John og John Travolta (18 uker i 1978), og «Sailing» med Rod Stewart (18 uker i 1975–76). Sangen var også den mest populære låten i Norge i 2019.

I forbindelse med «Dance Monkey» deltok hun på flere musikkfestivaler, blant andre Big Pineapple Music Festival og  Splendour in the Grass 2019, der hun satte publikumsrekord for en åpningskonsert. I juli 2019 utga hun sin tredje singel, «Never Seen the Rain», og kunngjorde samtidig at hun skulle gi ut sin debut-EP, The Kids Are Coming (30. august 2019). I september 2019 fremførte Tones and I «Dance Monkey» og «The Kids Are Coming» på den australske fotball-finalen med over 100 000 publikummere.

Vinteren og våren 2020 legger hun ut på den internasjonal turneen, «The Kids Are Coming World Tour». Turneen begynner 1. februar på Laneway Festival i Australia og siden i Nord-Amerika og Europa frem til midten av juli 2020. Blant konsertstedene er norske Rockefeller i Oslo 16. mars 2020.

Diskografi

EP-er

Singler 

Merknader

Andre sanger

Referanser

Eksterne lenker 
 
 
 
 

Australske sangere
Personer fra Melbourne